
A felnagyított tükörkép: művészet, őszinteség és identitás Charlie Kaufman Kis-nagy világ című filmjében

A kétezres évek első évtizedének hollywoodi filmiparával szemben mintegy ellenkultúraként formálódott meg a Kim Wilkins által csak American eccentricityként definiált filmkészítési mozgalom. A Wes Anderson, Paul Thomas Anderson és Charlie Kaufman nevével fémjelzett periódus alkotásai a posztmodern léttapasztalat krízisét és az önreflexió iránti fokozódó vágyat fogalmazzák meg a narratív és vizuális eszközök összehangolt együttesével. A törekvés a posztmodernre adott válasz szempontjából rokonítható a kortárs irodalomelméleti diskurzusban poszt-posztmodernnek és Új Őszinteségnek nevezett irányokkal.
Dolgozatomban Charlie Kaufman 2008-as Synecdoche, New York (magyarul: Kis-nagy világ) című szerzői filmjét vizsgálom a felvázolt elméleti háttér tekintetében. A kutatás fő irányvonala annak a vizsgálata, hogy az alkotás miként mutatja be az egzisztenciális és művészi értelem keresését a hiperrealizmus világában. A film mindezt a művészet, az alkotás folyamatának tematizálásával ragadja meg és köti össze az emberi kapcsolatok univerzális erejével. Kaufman a szimuláció kortárs léttapasztalatának kettős arcát mutatja fel: bár az egyediségbe vetett hit illúzió, az egyén és a művész küldetése saját magának – és ezáltal másoknak – megismerésére a lehető legemberibb vágy – így nem hiábavaló.



